**ELŐTERJESZTÉS**

**A Gazdasági és Városstratégiai Bizottság 2017. június 12-i ülésére**

**Javaslat a Savaria Turizmus Nonprofit Kft. részére raktárhelyiség bérbeadására**

Tájékoztatom a Tisztelt Bizottságot, hogy a Savaria Turizmus Nonprofit Kft. ügyvezetője azzal a kéréssel fordult az Önkormányzathoz, hogy az EPCOS egykori telephelyén, a Szent László király u. 6. szám alatt raktárhelyiséget biztosítson számára a Savaria Történelmi Karnevál megvalósításához beszerzett, a Kft. tulajdonában álló eszközök (7 db biga, 15 db faház, 28 db kecskelábú árusító asztal, 50 db sörpad garnitúra, 8 db nagyméretű programtábla, egyéb kisebb táblák, eszközök) biztonságos tárolása céljára. Ezeket az eszközöket a társaság jelenleg a város több pontján, részben piaci alapon bérelt helyiségben tudja biztosítani. A nagy értékű eszközök egy része jelenleg olyan raktárban van, ahol egyéb szervezet tulajdonában lévő eszközöket is tárolnak egyidejűleg, így a helyiségek kizárólagos használata, az eszközök 100 %-os védelme nem biztosított. Az eszközök más részét nyirkos, dohos pincehelyiségben tudta a Kft. ez ideig elhelyezni, ami a tárgyak gyors állagromlásához vezet. A Kft. és a SZOVA Zrt. munkatársai helyszíni bejárást tartottak, és az EPCOS egykori gyárterületén, a 16-os épület földszinti munkacsarnokát a raktározás céljára minden szempontból megfelelőnek találták. A helyiség száraz, önállóan zárható, nagy belmagasságú, teherautóval is megközelíthető, nagyméretű tárgyak elhelyezésére kiválóan alkalmas.

A volt EPCOS területének fejlesztésére a TOP pályázat keretében kerül sor, azonban a szóban forgó épület kívül esik a fejlesztendő területen, így bérbeadás útján történő hasznosításának emiatt elvileg akadálya nincs.

A fentiekre figyelembevételével a SZOVA Zrt., mint az ingatlan vagyonkezelője kiadta a kezelői hozzájárulást az alábbi feltételekkel:

* az ingatlan területére jelenleg a Szent László király utcai kapun keresztül lehet bejutni, előzetes telefonos bejelentkezés alapján;
* tekintettel arra, hogy az Önkormányzat az ingatlan megvásárlását követően ÁFA- visszaigényléssel élt, így a helyiséget bérbeadás útján lehet hasznosítani. A SZOVA Zrt. a bérleti díj mértékét nettó 175 Ft/m2/hó, összesen 63.000,- Ft + ÁFA összegben állapította meg. A bérleti díjon felül fizetendő még a helyiségben a tényleges fogyasztás alapján az áramdíj, valamint a temperáló fűtés arányos része; a csarnokban vízvételi lehetőség nincs.

Tájékoztatom a Tisztelt Bizottságot arról, a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész, ingóság egyszeri és további előjogot nem biztosító, 1 évet meghaladó vagy határozatlan időre szóló használatba, bérbe adásáról illetve bérbe vételéről.

Fentiek alapján javaslom, a Bizottság járuljon hozzá, hogy a 5487/28 hrsz-on fekvő, Szent László király u. 6. szám alatti, 16-os épület földszintjén található 360 m2-es csarnokot a SZOVA Szombathelyi Vagyonhasznosító és Városgazdálkodási Zrt. - mint az ingatlan vagyonkezelője - a Savaria Turizmus Nonprofit Kft. részére 2017. július 1. napjától 2022. június 30. napjáig terjedő határozott időre bérbe adja. A bérleti díj mértéke 63.000,- Ft + ÁFA/ hónap.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2017. június 9.**

 **/: Dr. Puskás Tivadar :/**

**Határozati javaslat**

**…./2017. (VI.12.) GVB sz. határozat**

A Bizottság hozzájárul, hogy a SZOVA Szombathelyi Vagyonhasznosító és Városgazdálkodási Zrt. - mint az 5487/28 hrsz-on fekvő Szombathely Megyei Jogú Város Önkormányzata kizárólagos tulajdonában álló ingatlan vagyonkezelője – a szombathelyi 5487/28 hrsz-ú, volt EPCOS terület 16. számú épületének földszintjén található 360 m2-es csarnokot a Savaria Turizmus Nonprofit Kft. részére 2017. július 1. napjától 2022. június 30. napjáig terjedő határozott időre bérbe adja. A bérleti díj mértéke 63.000,- Ft + ÁFA/ hónap.

A Bizottság felkéri a SZOVA Zrt. képviselőjét, hogy a bérleti szerződést megkösse.

**Felelős**: Lendvai Ferenc, a Bizottság elnöke

 Molnár Miklós alpolgármester

 Dr. Károlyi Ákos jegyző

 (végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója

Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal